સમગ્રપણે લગભગ ખ્રિસ્તી રાજ્ય એવા મિઝોરમમાં દાયકાઓથી કોંગ્રેસનું શાસન રહ્યું છે. ભાગલાવાદી મિઝો નેશનલ ફ્રન્ટ સાથે સમજૂતી થતાં લાલ ડેન્ગા માટે મુખ્યમંત્રીપદ ખાલી કરી આપનાર લાલથનહવલા અત્યારે પણ મુખ્યમંત્રી છે. લાલથનહવલા અગાઉ લાલડેન્ગાના મિલિટન્ટ સાથી હતા, પણ એ ભારતીય બંધારણની સ્વીકૃતિ સાથે મુખ્ય ધારામાં આવી ગયા હતા. મિઝોરમમાં ખ્રિસ્તીબહુલ વસતિને કોંગ્રેસ આકર્ષતી રહી છે અને ખ્રિસ્તી રાજ્યની સ્થાપના માટે સદ્ગત વડા પ્રધાન રાજીવ ગાંધી પણ કોંગ્રેસના ચૂંટણીઢંઢેરામાં એનો સમાવેશ કરતા રહ્યા હતા. જોકે આ વખતે મિઝોરમ પરથી કોંગ્રેસનો કબજો દૂર કરીને ભાજપ કે પછી ભાજપી મિત્રના કબજામાં એને આણવા માટે હવે ચક્રો ગતિમાન થયાં છે. વડા પ્રધાન મોદીનું ધ્યાન ઈશાન ભારત પર ખાસ્સું કેન્દ્રિત છે. એમણે પ્રત્યેક મહિને પોતાના મંત્રીઓ વારાફરતી ઈશાન ભારતની મુલાકાતે જાય અને ત્યાંના પ્રશ્નો ઉકેલવામાં સક્રિયતા દાખવે એવું તંત્ર ગોઠવ્યું છે.